Broj: 711-I-2254-P-246/23-04-19

Zagreb, 19. listopada 2023.

**TINA POROPAT**

**odvjetnica u Odvjetničkom uredu Tina Poropat**

**Predmet: očitovanje na zahtjev Tine Poropat,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 02. listopada 2023. pod brojem 711-U-7255-P-246/23-01-4 zaprimilo je zahtjev za očitovanjem koji je podnijela odvjetnica Tina Poropat.

U podnesenom zahtjevu podnositeljica postavlja upit je li dopušteno članovima Uprave trgovačkih društava u kojima Republika Hrvatska ima većinski udio, kao i onim trgovačkim društvima kojima su većinski vlasnici trgovačka društva u kojima većinski udio ima Republika Hrvatska, tijekom mandata ugovoriti osiguranje za slučaj invaliditeta ili smrti uslijed nesretnog slučaja odnosno bolesti prema modelu 24/7 te pokriva ozljedu na radu, profesionalnu bolest, potpore za slučaj smrti, invaliditeta ili bolesti. Isto tako, podnositeljica moli Povjerenstvo da u slučaju da postoje neka ograničenja definira opseg istih.

Zahtjev u ovom predmetu podnesen je od strane osobe koja nije obveznik postupanja iz članka 3. Zakona o sprječavanju sukoba interesa (“Narodne novine“, broj 143/21, dalje ZSSI), ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 28. sjednici održanoj 19. listopada 2023., podnositeljici daje očitovanje, kako slijedi.

Povjerenstvo ističe kako je člankom 7. točkom d) ZSSI-a propisano da je obveznicima zabranjeno primiti dodatnu naknadu za poslove obnašanja javnih dužnosti.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/l1), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll-a, obrazloženje iz navedene presude primjenjuje se u cijelosti na obveznike iz članka 3. ZSSI-a.

Povjerenstvo ističe kako je dana 12. travnja 2022.g. donijelo i Dopunu smjernice u kojoj je obrazloženo koje se sve potpore, pomoći te naknade stvarnih troškova ne smatraju dodatnim naknadama za obnašanje javne dužnosti, odnosno koje sve naknade obveznici mogu primiti.

U odnosu na vrstu osiguranja za slučaj invaliditeta ili smrti uslijed nesretnog slučaja odnosno bolesti prema modelu 24/7 zatražen je od podnositeljice podatak o radnom vremenu navedenih obveznika, kako bi se utvrdilo bi li se navedeno osiguranje koristilo prilikom obnašanja dužnosti ili bi policama osiguranja bilo pokriveno i privatno, odnosno slobodno vrijeme obveznika.

Podnositeljica je odgovorila na upit Povjerenstva navodeći da obveznik prema Ugovoru o radu ima pravo na samostalno određivanje radnog vremena sukladno čl. 88. st. 3. Zakona o radu („Narodne novine“, broj 93/14., 127/17., 98/19., 151/22., 64/23.), odnosno da se radi o poziciji koja ne može imati fiksno radno vrijeme jer se radi o posebnim odgovornostima i radnim zadacima koji se trebaju izvršavati u bilo koje vrijeme kada je to potrebno.

Člankom 88. st. 3. Zakona o radu propisano je da se na radnike za koje, zbog posebnosti njihovih poslova, radno vrijeme nije moguće mjeriti ili unaprijed odrediti ili ga radnici određuju samostalno (radnik koji ima status rukovodeće osobe, radnik član obitelji poslodavca fizičke osobe koji živi u zajedničkom kućanstvu s poslodavcem i koji u radnom odnosu obavlja određene poslove za poslodavca i slično), ne primjenjuju odredbe Zakona o najdužem trajanju tjednog radnog vremena i razdoblju iz članka 66. stavka 8. Zakona, noćnom radu, te dnevnom i tjednom odmoru, ako su s poslodavcem ugovorili samostalnost u njihovu određivanju.

Slijedom navedenog, a budući da u konkretnom slučaju članovi uprave trgovačkog društva u većinskom vlasništvu Republike Hrvatske nemaju određeno radno vrijeme, već svoju dužnost obnašaju i izvan propisanih osam sati dnevno, nije protivno odredbama ZSSI-a da isti ugovore osiguranje za slučaj invaliditeta ili smrti uslijed nesretnog slučaja, odnosno bolesti prema modelu 24/7.

Povjerenstvo, međutim, ističe kako obveznike obvezuje i postupanje sukladno čl. 6. ZSSI-a, odnosno isti prilikom obnašanja dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana te ne smiju koristiti javnu dužnost za osobni probitak ili probitak osobe koja je s njima povezana.

S obzirom na navedeno Povjerenstvo ističe kako bi prihvaćanje novčane isplate od strane obveznika u slučaju nezgode ili smrti koje nisu povezane s obnašanjem dužnosti, odnosno koje su se dogodile u slobodno vrijeme obveznika bile protivne načelima obnašanja dužnosti.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana